N á v r h
na zmenu a doplnenie uznesenia vlády SR č. 534 z 22. mája 2002 

Po výzve Európskej komisie (ďalej len EK) sa 7. marca 2002 v Bruseli uskutočnilo úvodné stretnutie negociácií pre účasť v EMCDDA, kde sa kandidátskym krajinám prezentoval návrh zmluvy s EÚ o ich účasti v EMCDDA ešte pred vstupom do EÚ. Návrh zmluvy obsahoval inštitucionálne a finančné predpoklady dosiahnutia plnej účasti kandidátskych krajín, teda aj Slovenskej republiky v EMCDDA: financovať a buď zriadiť nové, alebo určiť existujúce plne funkčné národné monitorovacie centrum (ďalej len NMCD), ktoré sa stane súčasťou Reitox a plne sa zúčastní na činnosti EMCDDA ako jednej z decentralizovaných agentúr EÚ, a to od 1. januára 2003. Závery z tohto stretnutia zhrnula Misia Slovenskej republiky pri Európskych spoločenstvách v oznámení z dňa 12. marca 2002 nasledovne:

„Vzhľadom na finančné dopady navrhovanej dohody predloží zástupca GS VM DZKD, ktorý sa zúčastnil úvodného kola negociácií materiál na nadchádzajúce rokovanie Výboru ministrov DZKD a pripraví materiál do vlády, schvaľujúci finančný príspevok SR na rok 2003, s rozpisom do roku 2006 tak, aby po prerokovaní mohla byť Európska komisia oboznámená so stanoviskom SR“.
Výbor ministrov pre drogové závislosti a kontrolu drog a následne aj vláda Slovenskej republiky na svojej 220. schôdzi dňa 22. mája 2002:
1.	prijala uznesenie č. 534, na ktorého báze schválila návrh plnenia inštitucionálnych a finančných požiadaviek účasti SR v EMCDDA (bod A.1);
2.	vyjadrila súhlas s finančnými požiadavkami na účasť v EMCDDA a oznámila to cez Stálu misiu SR v Bruseli diplomatickou cestou (bod C.1. - realizoval sa);
3.	súhlasila s úhradou účasti v EMCDDA pred vstupom do EÚ zo štátneho rozpočtu, s prispením z predvstupových fondov EÚ pre rok 2003 – a ďalej do roku 2006 (bod C.2. - nerealizoval sa v časti príspevku z predvstupových fondov);
4.	uložila vedúcemu Úradu vlády Slovenskej republiky uplatňovať pri zostavení návrhu rozpočtu kapitoly Úradu vlády na roky 2003-2006 financie na zabezpečenie úhrady členského príspevku SR do rozpočtu EÚ a výdavky na spolufinancovanie činnosti v zmysle navrhovanej zmluvy s predpokladom, že SR nadobudne plné členstvo v EMCDDA od 1. januára 2003 (bod C.3. - realizoval sa);
5.	uložila vedúcemu Úradu vlády Slovenskej republiky zriadiť odbor „Národné monitoro-vacie centrum pre drogy“ ako kontaktný bod pre EMCDDA a súčasť Reitox (bod C.4. - nerealizoval sa pre nepodpísanie uvedenej dohody, byrokratické obštrukcie a prerušenie rokovaní); 

Negociačný proces o plnom členstve SVE v EMCDDA ešte pred vstupom do EÚ ukončila totiž Európska komisia nasledovným oznamom o zmene termínu plnej účasti v EMCDDA zo dňa 7. júla 2003, ktorý príslušným inštitúciám sprostredkovala Misia SR pri ES v Bruseli: 
„EK listom riaditeľa direktorátu B DG ENLARG p. R. Wissela s poľutovaním oznamuje, že proces prípravy zapojenia pristupujúcich krajín EÚ (PK) do činnosti EMCDDA sa vzhľadom na neočakávané administratívne, právne a rozpočtové komplikácie natoľko predĺžil a oneskoril, že ako najskorší termín ich zapojenia do práce centra sa javí termín tesne predchádzajúci plánovanému termínu rozšírenia EÚ, čo by neumožnilo v plnom rozsahu úspešne naplniť cieľ štatútu pozorovateľa. EK preto rozhodla, že termínom pristúpenia 10 PK k EMCDDA bude termín ich pristúpenia k EÚ – t.j. 1. máj 2004“.

V dôsledku týchto skutočností navrhnutá zmluva medzi vládou SR a EÚ nebola uzatvorená a schválené finančné prostriedky v sume 4.444 milióna Sk neboli prevedené na účet Úradu vlády SR. Pretože bez pridelenia schválených finančných prostriedkov a bez zriadenia NMCD nebolo možné zúčastniť sa v plnom rozsahu na programoch P1-P4, realizovaných EMCDDA v roku 2003, účasť SR na úlohách a projektoch EMCDDA sa obmedzila na iba na rozsah vymedzený projektom PHARE, ktorý pre 13 kandidátskych krajín realizovalo EMCDDA.
Tým, že navrhnutá zmluva nebola uzatvorená kvôli ukončeniu negociačných rozhovorov zo strany Európskej komisie, nebolo možné zabezpečiť plnú účasť SR v štyroch  uvedených programoch, avšak ani primeranú účasť na iných projektoch a činnostiach EMCDDA v rámci Európskej informačnej siete o drogách a drogových závislostiach Reitox (pozri Príloha 1).
Podľa pracovného programu EMCDDA na roky 2004-2006 má NMCD implementovať päť kľúčových indikátorov drogovej epidemiológie, vyhodnocovať protidrogovú politiku na národnej a miestnej úrovni, vypracovávať výročné Národné správy, budovať Systém spoločného postupu proti novým syntetickým drogám a včasného varovania; a podľa personálnych a finančných možností sa zúčastňovať na ďalších projektoch (pozri Príloha 2). Dôležitou úlohou je tiež dokumentaristické spracúvanie a šírenie informácií o drogách a spolupráca s médiami.
Činnosť NMCD od 1. mája 2004 sa bude riadiť všeobecne platnými nariadeniami a smernicami Európskej komisie a rady. Z nich majú pre NMCD priame konzekvencie tri nariadenia, ktoré nadväzujú na nariadenie rady č. 302/93 o zriadení Európskeho monitorovacieho centra pre drogy a drogovú závislosť. Jeho uplatnenie v praxi znamená, že po vstupe do EÚ bude SR ako členská krajina povinná plniť svoje povinnosti voči EÚ v oblasti Európskeho informačného systému o drogách a drogových závislostiach (Reitox). 
Plná účasť v Reitox predpokladá existenciu plne funkčného NMCD ako kontaktného bodu pre EMCDDA a  monitorovacie strediská v ostatných 24 členských štátoch EÚ. Komisia pre tieto aktivity nových členských krajín vytvorila mechanizmus udeľovania grantov v sume 110 tis. Euro na jeden rok – v prípade pristupujúcich krajín ide o osem mesiacov roku 2004, a tomu zodpovedajúcu čiastku 73 333,- Euro.

Na rok 2004 sa na finančné zabezpečenie činnosti NMCD v rámci schválených výdavkov kapitoly Úradu vlády vyčlenilo 4 620 tis. Sk. Z týchto prostriedkov bude výlučne na činnosti NMCD, vyplývajúce z grantovej zmluvy (Príloha 3) použitá čiastka zodpovedajúca ôsmim mesiacom, t.j. 3 080 tis. Sk odo dňa vstupu Slovenskej republiky do EÚ. Zvyšná čiastka za  január – apríl 2004 sa vyčlenila na prípravu a dovybavenie NMCD pred vstupom do EÚ.
Návrh rozpočtu vychádza z nasledovného pravidla: EÚ zo všeobecného rozpočtu prispieva 50% nákladov na činnosť každého NMCD v členskom štáte (spolu je to 110 tisíc eur na rok) – uvedená suma sa poskytne na báze žiadosti o grant, ktorú podáva NMCD do EMCDDA. Pre financovanie a vedenie účtovníctva grantu NMCD v zmysle čl. 75 Finančného nariadenia EMCDDA, prijatého správnou radou platia ustanovenia Finančného nariadenia EÚ a jeho Implementačných pravidiel. Tieto nariadenia rady a komisie sú záväzné normatívne právne akty nadradené nad vnútroštátne právo, sú priamo vykonateľné v každom členskom štáte, od 1. 5. 2004 aj v SR. Nevyžadujú si transpozíciu a platia pre európske aj vnútroštátne inštitúcie. Aj SR je cestou povereného NMCD povinná podať objektívne informácie o drogách do EÚ.
Zvyšných 50% nákladov na činnosť každého NMCD uhrádza členský štát EÚ priamo zo štátneho rozpočtu, pričom aj táto časť finančných prostriedkov a ich použitie sú viazané na ročnú činnosť NMCD a rovnako ako grant z EMCDDA podliehajú vonkajšiemu auditu na záver finančného roka. Patrí k tomu aj predloženie originálov účtovných dokladov na všetky finančné operácie, ktoré možno kvalifikovať ako „oprávnené náklady“ („eligible costs“), teda patriace do akcií definovaných v grantovej zmluve a jej prílohách.
Podiel 50:50 je daný rozhodnutím správnej rady EMCDDA, a tým je záväzný pre členské krajiny EÚ a od 1. 5. 2004 aj pre SR. Ak celková suma žiadosti o grant nedosiahne 220 tisíc eur, alebo viac, EMCDDA neudelí grant vo výške 110 tisíc eur, ale ho bude krátiť. Pritom platí, že všetky oprávnené náklady (aj 50% finančných prostriedkov zo štátneho rozpočtu) sa posudzujú podľa finančného a implementačného nariadenia rady a musia byť pri vonkajšom audite doložené originálmi dokladov presne tak ako oprávnené náklady z 50% finančných prostriedkov poskytnutých grantom EMCDDA zo všeobecného rozpočtu EÚ.

Vzhľadom na skutočnosti týkajúce sa pravidiel financovania NMCD, jeho činnosti a úloh by Slovenská republika mala mať centrum objektívneho a spoľahlivého monitorovania a vyhodnocovania drogovej scény, s presne danými povinnosťami, ktoré všeobecne opisuje Operačný rámec systému Reitox a v detailoch návrh grantovej zmluvy (Príloha3).
NMCD nebolo oficiálne zriadené kvôli byrokratickým obštrukciám, zastaveniu negociácií o členstve v EMCDDA pred vstupom do EÚ a navrhovaná dohoda sa neuzatvorila. Po vstupe do EÚ však Slovenská republika ako členský štát musí zabezpečiť poskytovanie objektívnych informácií o drogovej situácii v SR do EMCDDA a siete Reitox. Preto by na tento účel mala určiť národný kontaktný bod voči EMCDDA – v danom prípade NMCD – s takým statusom a kompetenciami, aby SR nové úlohy dokázala plniť už ako členský štát EÚ. 
Uvedenú požiadavku sumarizuje bod C.1. navrhovaného uznesenia, ktoré odstraňuje stav, kedy sa NMCD síce de facto a formálne nachádza v štruktúre Úradu vlády SR, avšak de jure neexistuje, pretože z už uvedených príčin nikdy vlastne zriadené oficiálne nebolo. Pre jeho organizačnú štruktúru platia ustanovenia prílohy Operačného rámca systému Reitox, najmä čo sa týka postavenia a personálneho vybavenia tak, ako boli uvedené aj v materiáli z rokovania vlády SR zo dňa 22. mája 2002.
Z perspektívneho hľadiska pokladá predkladateľ za potrebné aj to, aby bol vypracovaný materiál umožňujúci osamostatnenie NMCD a jeho odčlenenie sa od štruktúr ústrednej štátnej správy, ako nutný predpoklad nezávislosti monitoringu drogovej situácie a vyhodnocovania drogových stratégií, akčných plánov a programov od exekutívnych štruktúr štátu. Preto sa odporúča zvážiť vypracovanie projektu pre vznik nezávislej agentúry od 1. januára 2005 a jej odčlenenie od štruktúry Úradu vlády Slovenskej republiky.